
Anotācija likumprojektam “Grozījumi Kriminālprocesa likumā”
1. Kādēļ likums ir vajadzīgs?
Valsts robežsardze kā viens no primārajiem spēkiem iesaistās hibrīdapdraudējuma, kā arī dažādu pret valsts robežas drošību vērstu diversiju novēršanā. Savukārt Valsts policija ir viena no tām institūcijām, kura atbilstoši Latvijas Republikas valsts robežas likuma regulējumam, tiek iesaistīta pastiprināta robežapsardzības sistēmas darbības režīma pasākumos, lai nodrošinātu valsts robežas neaizskaramību un valsts apdraudējuma novēršanu. Ņemot vērā pastāvošo hibrīdapdraudējumu, valsts amatpersonām, kas iesaistītas šā apdraudējuma novēršanā, nākas saskarties ar jauniem izaicinājumiem, un attiecīgi jāizmanto visi iespējamie līdzekļi, lai efektīvāk un ātrāk novērstu vai pārtrauktu hibrīdapdraudējumu, novērstu iespējamās diversijas, attiecīgi nodrošinot valsts un sabiedrības aizsardzību, tostarp, likumā noteiktajos gadījumos jāpielieto fiziskais spēks, speciālie cīņas paņēmieni, ieroči, sprāgstvielas, spridzināšanas ietaises, kā arī jāizmanto dienesta suņi. 
Valsts amatpersonas rīcība, pielietojot fizisku spēku vai speciālos līdzekļus tiek skatīta Latvijas Republikas Satversmes 93. un 95. pantā, kā arī Eiropas Cilvēktiesību un pamatbrīvību aizsardzības konvencijas (turpmāk – Eiropas Cilvēktiesību konvencija) 2. un 3. pantā noteikto aizliegumu kontekstā. 
Saskaņā ar Kriminālprocesa likuma 387. panta (101) daļu Iekšējās drošības biroja pilnvarotas amatpersonas izmeklē Iekšlietu ministrijas padotībā esošo iestāžu (izņemot Valsts drošības dienestu) un Ieslodzījuma vietu pārvaldes amatpersonu un darbinieku izdarītus noziedzīgus nodarījumus, kā arī ar vardarbību saistītus noziedzīgus nodarījumus, kurus, pildot dienesta pienākumus, izdarījuši pašvaldības policijas darbinieki un ostas policijas darbinieki.
No attiecīgās Kriminālprocesa likumā noteiktās institucionālās piekritības izriet, ka Iekšējās drošības birojs izmeklē arī Valsts policijas un Valsts robežsardzes amatpersonu izdarītus noziedzīgus nodarījumus, kas saistīti ar ieroču, sprāgstvielu, spridzināšanas ietaišu, fiziskā spēka, speciālo cīņas paņēmienu, speciālo līdzekļu pielietošanu un dienesta suņu izmantošanu.
Eiropas Cilvēktiesību konvencijas 13. pants paredz valsts pienākumu izveidot efektīvu tiesību aizsardzības mehānismu, gadījumiem, kad pamattiesību aizskārumu izdarījušas amatpersonas, pildot dienesta pienākumus. Savukārt efektīvs tiesību aizsardzības mehānisms ietver sevī arī pienākumu par izmeklēšanu atbildīgajai institūcijai savlaicīgi uzsākt izmeklēšanu, kā arī veikt izmeklēšanu nevilcinoties. Ievērojot minēto, lai nodrošinātu ātrāku izmeklēšanas procesa uzsākšanu, kā arī operatīvu izmeklēšanu par Valsts policijas amatpersonu vai robežsargu nodarījumiem, kas saistīti ar ieroču, sprāgstvielu, spridzināšanas ietaišu, fiziskā spēka, speciālo cīņas paņēmienu, speciālo līdzekļu pielietošanu un dienesta suņu izmantošanu, veicot pienākumus pastiprinātā robežapsardzības sistēmas darbības režīma ietvaros, nepieciešams precizēt Kriminālprocesa likuma 387. pantā noteikto institucionālo piekritību. Proti, Kriminālprocesa likuma 387. panta pirmā daļa precizējama, nosakot, ka Valsts policijas pilnvarotas amatpersonas izmeklē Valsts policijas amatpersonas izdarītus noziedzīgus nodarījumus, kas saistīti ar ieroču, sprāgstvielu, spridzināšanas ietaišu, fiziskā spēka, speciālo cīņas paņēmienu, speciālo līdzekļu pielietošanu un dienesta suņu izmantošanu, veicot pienākumus pastiprinātā robežapsardzības sistēmas darbības režīma ietvaros. Savukārt Kriminālprocesa likuma 387. panta astotajā daļā paredzams, ka robežsarga kā valsts amatpersonas izdarītus noziedzīgus nodarījumus, kas saistīti ar ieroču, sprāgstvielu, spridzināšanas ietaišu, fiziskā spēka, speciālo cīņas paņēmienu, speciālo līdzekļu pielietošanu un dienesta suņu izmantošanu, veicot pienākumus pastiprinātā robežapsardzības sistēmas darbības režīma ietvaros, izmeklē Valsts robežsardzes pilnvarotas amatpersonas.

2. Kāda var būt likuma ietekme uz sabiedrības un tautsaimniecības attīstību?
Likumprojekts ietekmē sabiedrību kopumā, nodrošinot valsts robežas drošību un valsts teritoriālo integritāti.	
3. Kāda var būt likuma ietekme uz valsts budžetu vai pašvaldību budžetiem?
[bookmark: _Hlk242390734]Likumprojekts šo jomu neskar.
4. Kāda var būt likuma ietekme uz spēkā esošo tiesību normu sistēmu?
Likumprojekts šo jomu neskar.
5. Kādām Latvijas starptautiskajām saistībām atbilst likumprojekts?
	Likumprojektā iekļautais regulējums skar Latvijas Republikas Satversmes 93. un 95. pantā un Eiropas Cilvēktiesību konvencijas 2. un 3. pantā garantētās personu tiesības, kā arī skatāms Eiropas Cilvēktiesību konvencijas 13. panta aspektā. 
   
6. Kādas konsultācijas notikušas, sagatavojot likumprojektu?
Notikušas konsultācijas ar Valsts robežsardzi.
[bookmark: _GoBack]7. Kā tiks nodrošināta likuma izpilde?
	Likuma izpildi nodrošinās Valsts policija un Valsts robežsardze. Jaunu institūciju izveide, kā arī esošo institūciju likvidācija vai reorganizācija nav plānota.
	
